孤雁
作者：陸龜蒙
朝代：唐

paragraphs: 我生天地間，獨作南賓雁。
哀鳴慕前侶，不免飲啄晏。
雖蒙小雅詠，未脫魚網患。
況是婚禮須，憂爲弋者篡。
晴鳶爭上下，意氣苦凌慢。
吾常嚇鴛雛，爾輩安足訕。
迴頭語晴鳶，汝食腐鼠慣。
無異駑駘羣，戀短豆皂棧。
豈知瀟湘岸，葭菼蘋萍間。
有石形狀奇，寒流古來灣。
閑看麋鹿志，了不憂芻豢。
世所重巾冠，何妨野夫丱。
騷人誇蕙芷，易象取陸莧。
漆園逍遙篇，中亦載斥鷃。
汝惟材性下，嗜好不可諫。
身雖慕高翔，糞壤是盻盼。
或聞通鬼魅，怪祟立可辯。
硩蔟書尚存，寧容恣妖幻。